### Beslutningstema

Kommunalbestyrelsen skal i denne sag - på grund af ændring i miljøbeskyttelsesloven - genbekræfte viljen til at gennemføre indsatsen overfor erhvervsmæssig anvendelse, oplag og transport af pesticider i de boringsnære beskyttelsesområder. Indsatsen gennemføres ved påbud efter miljøbeskyttelseslovens §24a, idet omfang vandværkerne ikke lykkedes med at indgå frivillige aftaler på rimelige vilkår med de i bilag 1 berørte lodsejere.

Genbekræftelsen øger muligheden for skattefritagelse af erstatningen til berørte lodsejere ved indgåelse af frivillige aftaler.

### Historik

I 2019 vedtog det daværende Folketing en tillægsaftale til [adresse]. Ifølge aftalen skulle kommunerne risikovurdere vandværkernes boringer i forhold til fare for pesticidforurening. Vandværker og lodsejere skulle herefter indgå en frivillig aftale om pesticidfri drift i de boringsnære beskyttelsesområder (BNBO). Vandværkerne skulle kompensere lodsejerne for deres tab. Hvis ikke der blev indgået aftaler, skulle der udstedes påbud om pesticidfri drift.

I maj 2022 blev det i Tønder Kommune politisk besluttet, at der skulle meddeles påbud til lodsejere om pesticidfri drift i BNBO-områder, hvis der ikke kunne opnås frivillig aftale mellem et vandværk og lodsejere.

I juni 2024 blev Miljøbeskyttelsesloven (MBL) udvidet med paragraf §24a, som vedrører påbud om pesticidfri drift i BNBO-områder. Selve beskyttelsen af BNBO er udmøntet i den nye paragraf § 24a.

Det betyder, at Tønder Kommune skal påbyde pesticidfri drift, hvor der ikke er forhandlet en frivillig aftale, senest den 1. marts 2025. Der, hvor der er forhandlet, men ikke indgået en frivillig aftale, skal kommunen påbyde pesticidfri drift.

Kommunen skal påbyde pesticidfrit drift inden for BNBO efter MBL §24a. Et påbud medfører efter bestemmelsen, at der skal betales en fuld erstatning for BNBO arealer. Efter praksis betyder det, at der også skal betales erstatning for de arealer, som ligger i tilknytning til BNBO'en, og hvor markdriften bliver påvirket, som følge af påbuddet (ulempearealer). Dette også selvom ulempearealer ikke er omfattet af forbuddet mod at anvende pesticider.

### Sagsfremstilling

Status på forhandlinger mellem vandværker og lodsejere pr. 6. december 2024:

Der er indgået frivillige aftaler med 6 vandværker, som har medført fuld beskyttelse af 19 BNBO’er. Der mangler fortsat indgåelse af aftaler ved 10 vandværker, som indbefatter 34 lodsejere.

Oversigt over BNBO arealer, ulempearealer og berørte lodsejere (med matrikelnumre) fremgår af bilag 1.

Det er kommunen, der fastsætter erstatningens størrelse ved påbud. Det er vandværkerne, der skal betale erstatningen. Selve påbuddet efter § 24a kan påklages, men en klage har ikke opsættende virkning. Lodsejer og/eller vandværket kan indbringe erstatningens størrelse for taksationsmyndighederne.

Ikrafttræden af påbuddet afhænger af markplanerne. Påbuddet skal eksempelvis ikke efterkommes straks, hvis marken allerede er blevet tilsået. Her skal påbuddet først efterkommes, når markplanen er afviklet. Ikrafttræden er dog senest to år efter påbuddet er udstedt.

Skattemyndighederne har endnu ikke taget stilling til, om erstatning for et påbud efter § 24a er skattefrit for modtageren.

Forvaltningen har orienteret 35 lodsejere om udsigten til et påbud. Der er fortsat dialog mellem nogle lodsejere og vandværker, der kan føre til indgåelse af en frivillig aftale.

Forud for et påbud, skal både lodsejer og vandværk have lejlighed til at udtale sig. Hertil kommer, at forvaltningen forventer at forelægge alle påbud for Kommunalbestyrelsen. Forvaltningen forventer at udsende de første varslinger om påbud i slutning af januar, starten af februar. Selve påbuddene forventer forvaltningen at udsende i marts/april 2025.

Sagerne behandles i Myndighedsafdelingen under Teknik og Miljø.

### Økonomi

Udgifterne til erstatning til lodsejerne skal afholdes af vandværkerne på samme tidspunkt som påbuddet skal efterkommes.

Tønder Kommune har modtaget 31.000 kr. til opgaven i 2024 og 119.000 kr. til opgaven i 2025 under lov- og cirkulæreprogrammet.

### Lovgrundlag

Vandforsyningsloven, Miljøbeskyttelsesloven og Vejledning om boringsnære beskyttelsesområder (BNBO) fra november 2024.

### Indstilling Direktøren for Teknik/Miljø, Service & Beskæftigelse indstiller,

at Myndighedsafdelingen bemyndiges til at give påbud på ekspropriationslignende vilkår dækkende BNBO samt tilstødende arealer, jævnfør Miljøbeskyttelseslovens § 24a, såfremt der ikke kan opnås frivillige aftaler, og

at sagen sendes til Økonomiudvalget og Kommunalbestyrelsen.

### Beslutning

Indstilling anbefales.